หุ้นไทยปิดบวก12จุด หลังหลายประเทศเตรียมคลายล็อคดาวน์
หุ้นไทย 12 พ.ค.63 ปิดที่ระดับ 1,299.69 จุด เพิ่มขึ้น 12.39 จุด มูลค่าการซื้อขาย 59,394.53 ล้านบาท
12 พ.ค. 2563

เมื่อวันที่ 12 พ.ค. 63 ตลาดหุ้นไทยเคลื่อนไหวในแดนบวกเป็นส่วนใหญ่ก่อนปิดตลาดช่วงบ่ายที่ระดับ 1,299.69 จุด เพิ่มขึ้น 12.39 จุด (+0.96%) มูลค่าการซื้อขาย 59,394.53 ล้านบาท โดยทำระดับสูงสุดที่ 1,301.88 จุด และทำระดับต่ำสุด 1,283.87 จุด
นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้ปรับตัวขึ้นได้ดีกว่าตลาดหุ้นในภูมิภาคเอเชียที่ส่วนใหญ่ติดลบ ส่วนตลาดในยุโรปเทรดบ่ายนี้ก็เคลื่อนไหวในแดนบวก จากโมเมนตัมการคลายล็อกดาวน์ในแต่ละประเทศ รวมถึงไทยด้วย
รวมถึงได้ Sentiment จากซาอุดีอาระเบียได้ออกมาระบุเมื่อคืนที่ผ่านมาว่าจะลดกำลังการผลิตน้ำมันอีก 1 ล้านบาร์เรล/วัน ในเดือนมิ.ย.นี้ นอกเหนือจากที่ได้ปรับลดกำลังการผลิตตามข้อตกลงของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส เป็นแรงดันให้ราคาน้ำมันขยับขึ้นมาหนุนหุ้นในกลุ่มพลังงานวันนี้ด้วย อีกทั้งยังอาจจะทำให้ประเทศอื่นอย่างสหรัฐอาหรับเอมิเรตส์ , คูเวต อาจจะช่วยลดกำลังการผลิตน้ำมันด้วย
นอกจากนี้ ยังได้แรงหนุนจาก IVL หลังจากที่ผลประกอบการไตรมาส 1/63 ออกมาดีกว่าคาด อย่างไรก็ดี ปัจจัยจากต่างประเทศก็ยังมีความกังวลต่อจำนวนผู้ติดเชื้อไวรัสโควิด-19 จะกลับมาเพิ่มขึ้นอีกหลังจากที่มีการปลดล็อกดาวน์ อย่างเกาหลีใต้ และเยอรมนี เป็นต้น
แนวโน้มการลงทุนในวันพรุ่งนี้ (13 พ.ค.) นายวิจิตร กล่าวว่า ตลาดฯคงจะแกว่ง Sideway ถึง Sideway up หากไม่มีปัจจัยลบอะไรเข้ามา ซึ่งดัชนีฯก็น่าจะขึ้นเหนือระดับ 1,300 จุดได้ จากสัญญาณตลาดที่ยังสู้อยู่ โดยให้แนวรับ 1,280 จุด ส่วนแนวต้าน 1,310 จุด
พร้อมให้จับตาการทบทวนน้ำหนักการลงทุนของ MSCI ซึ่งจะมีหุ้นเข้า/ออก อะไรบ้าง และติดตามจำนวนผู้ติดเชื้อไวรัสโควิดในไทย ถ้าไม่เพิ่มขึ้นเป็นเลขสองหลักก็น่าจะช่วยปลดล็อกดาวน์ได้ ส่วนต่างประเทศยังต้องติดตามสถานการณ์สงครามการค้าระหว่างสหรัฐฯ และจีน แม้ขณะนี้ยังอยู่ในโทนบวกก็ตาม
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 2,578.79 ล้านบาท ปิดที่ 36.25 บาท เพิ่มขึ้น 0.75 บาท
ADVANC มูลค่าการซื้อขาย 2,513.77 ล้านบาท ปิดที่ 190.50 บาท ลดลง 3.00 บาท
BAM มูลค่าการซื้อขาย 2,475.74 ล้านบาท ปิดที่ 23.50 บาท เพิ่มขึ้น 0.70 บาท
GPSC มูลค่าการซื้อขาย 2,414.02 ล้านบาท ปิดที่ 74.25 บาท เพิ่มขึ้น 2.00 บาท
CPALL มูลค่าการซื้อขาย 2,209.48 ล้านบาท ปิดที่ 73.50 บาท ลดลง 0.50 บาท